Peter Skaarup (DF), 2003-02-18:
I Dansk Folkeparti synes vi, det er udmærket, at Enhedslisten med det her beslutningsforslag sørger for, at vi i dag får en debat om den eventuelle militære aktion eller de bestræbelser, der er i øjeblikket på at lægge et pres på Saddam Hussein.
Vi synes, det er udmærket, at man åbent her i Folketingssalen diskuterer de her ting, i stedet for at de diskussioner, der er omkring den aktuelle situation, foregår bag lukkede døre i Det Udenrigspolitiske Nævn.
Det er udmærket, at offentligheden får mulighed for at følge med i det, der bliver diskuteret i mange politiske kredse i de her måneder.
I de medier, der beskæftiger sig med situationen, er det jo noget, der optager meget spalteplads.
Det er vel udmærket, at det også afspejles i de debatter, som foregår i Folketingssalen.
Til gengæld kan man så diskutere, om det grundlag eller det afsæt, Enhedslisten vælger til debatten i dag, er det, vi allermest kunne ønske os fra Dansk Folkepartis side.
Man taler om et stop for forberedelse af en dansk deltagelse i USA's krig mod Irak.
I det hele taget er det en meget demagogisk linje, men ordføreren for forslagsstillerne har det jo også med nogle gange at hoppe hen i den afdeling af det demagogiske.
Det afspejles i hvert fald meget godt i bemærkningerne til beslutningsforslaget, synes jeg.
Bl.a. skriver Enhedslisten i bemærkningerne: »Befolkningerne ønsker ikke, at deres sønner og døtre, mødre og fædre skal gøres til kanonføde for amerikanske olieinteresser«.
Så det her med at stoppe for alle danske diskussioner - også om et eventuelt militært bidrag - ville virke lige modsat det, jeg tror Enhedslisten gerne vil, nemlig at undgå en krig, for det ville gøre det nemmere for Saddam Hussein at undgå at blive taget på ordet, altså taget på, at han skal give øget mulighed for våbeninspektørerne til at få undersøgt, hvad han har af masseødelæggelsesvåben. Vi må ikke i naiv godtroenhed glemme, at det meste af Mellemøsten i det hele taget er præget af, at man nærer et had til meget af det, der foregår i Vesten, og det er det, der driver Saddam Hussein i hans kamp mod Vesten og USA.
Det er jo et had, som ikke bare truer Vesten, det er også et had, som umyndiggør civilbefolkningen i Irak, og som gør det svært for de arabiske lande i det hele taget at indtage en fornuftig holdning, fordi man hele tiden hører om det her had, som Saddam Hussein skaber, og som også hærdede terrorister som Osama bin Laden forsøger at skabe.
Der må vi ikke falde i den kurv, at vi pludselig begynder at spille deres spil, og det kan vi efter vores opfattelse hurtigt komme til, hvis vi lægger den linje, som Enhedslisten gør her.
Hvis vi skal gøre os forhåbninger om en bedre verden, er vi nødt til at se verdens trusler i øjnene, og det synes jeg nogle gange Enhedslisten har lidt svært ved.
På trods af de omfattende sanktioner, der har været mod Saddam Hussein, så fortsætter han sit voldsregime mod sin egen befolkning.
Han har brugt giftgas, han henretter folk i ét væk, han bruger tortur mod sin egen befolkning og fjerner politiske modstandere.
Det tror jeg at Enhedslisten er udmærket klar over, men jeg synes, der er en tendens til, at man bifalder det, der sker i Irak, ved den måde man lægger tingene frem på fra Enhedslistens side. Jeg forstår Enhedslisten derhen, at man gerne vil hjælpe den irakiske befolkning, men er det ikke en hjælp til den irakiske befolkning, hvis der lægges et maksimalt pres på Saddam Hussein?
Det er jo ikke ham, der sørger for brød på bordet og sikrer sin egen befolkning frihed og demokrati.
Man kan spørge sig selv, hvad Enhedslisten egentlig mener der skal til, for at Danmark nogen sinde kan yde en militær indsats.
Skulle man f.eks. under Anden Verdenskrig ikke have grebet ind mod Adolf Hitler?
Skulle man ikke have ført en krig for at få ham fjernet fra magten, få hans regime som den kræftplet, det var på Europa, fjernet fra magten?
Jo, det skulle man da selvfølgelig. Nogle gange kunne man få den tanke, at Enhedslisten er ligeglad, bare vi ikke får krig. Nogle gange kan krig være muligheden for at få fred og demokrati.